Nasjonal bevæpning etter trusler mot moskeer: – Som om det hadde skjedd i julen 
Trusler mot tre konkrete moskeer i Oslo har fått politiet til å innføre nasjonal bevæpning. At det skjer ved inngangen til en muslimsk høytid, gjør folk ekstra redde.  – Jeg har nettopp vært i moskeen og merket at folk er redde. At vi må leve med slike ting i Norge i 2024, er forferdelig.  Det sier Hill Hassan Ali utenfor Central Jamaat-e Ahl-e Sunnat på Grønland lørdag. Det er en av de tre moskeene som er nevnt i trusselen som fikk politiet til å innføre nasjonal bevæpning. Hassan Ali synes det er spesielt at det skjer akkurat når muslimene skal feire id.  – Det er som om det hadde skjedd i julen. Det blir akkurat det samme. Vi muslimer er en del av det norske samfunnet. Vi står på og bidrar. Dette er bare trist, sier han.  Konkret trussel – Truslene er rettet mot tre konkrete moskeer i Oslo, sier talsperson Ayusha Umme Awan i Islamic Cultural Centre (ICC).  Trusselen hadde bilde av et våpen og ble lagt ut på chat-plattformen Discord.  Aftenposten har sett trusselmeldingen. Den ble lagt ut av en person med et brukernavn som sier at alle muslimer må drepes. I tillegg til bildet av våpenet la personen ut et kart med en kjørerute mellom tre moskeer på Grønland. Moskeene var markert med tallene 1, 2 og 3. ICC ble kontaktet av en person i utlandet som hadde sett trusselmeldingen. Den ble lagt ut på Discord før klokken syv lørdag morgen og har i løpet av dagen spredt seg på flere sosiale medier. Moskeen som er markert som nummer én i trusselen, er Central Jam-e-Mosque. Lørdag ettermiddag står væpnet politi utenfor. Trusselen kommer rett før høytiden eid al-fitr. – En del blir nok litt engstelige  Assad Nassir, generalsekretær i Central Jamaat-e Ahl-e Sunnat, sier de ble oppmerksomme på trusselen som lå ute på nett i morgentimene i dag. – Vi har god dialog med politiet om hva de gjør. Vi stoler på at de gjør jobben sin, og holder oss informert. Vi har også vre egne interne tiltak og aktiviteten går som normalt. Slik situasjonen er nå, oppleves det som trygt, sier han. – Hvordan oppleves det å bli utsatt for en trussel på denne måten? – Det er spesielt. Det er nok en del som blir litt engstelige, sier Nassir. – Trist for barna  – Det er trist for barna at de blir møtt av bevæpnet politi når de kommer til moskeen. Vi må finne ut hvordan vi skal forklare det for dem, sier kommunikasjonsrådgiver Yassir Ahmed i moskeen World Islamic Mission (WIM) på Grønland.  Ahmed opplyser at det er mange mennesker i moskeen på grunn av ramadan.  – Vi lukker dørene når det er bønn, på grunn av trusselen. Ellers følger vi beredskapsrutinene våre, som er utarbeidet sammen med politiet. Vi har styrket vaktholdet internt i moskeen, det samme skjer i alle moskeer i landet nå, sier Ahmed.  Ahmed sier de har fått trusler tidligere også, sendt på e-post. Rutinen er at de sender truslene til politiet og lar dem vurdere.  – Vi lar oss ikke skremme. Vårt svar til dem som truer, er å leve så normalt som mulig og feire eid, så får de sitte bak tastaturene sine og være sinte. Majoriteten i Norge er for inkludering.  Tenker på terrorangrepet i 2019 Talsperson Awan påpeker at trusselen kommer rett før høytiden eid al-fitr. – Angrepet mot al-Noor moskeen i Bærum i 2019 skjedde også rett før eid, noe som gjør at folk kan bli ekstra redde, sier hun. ICC jobber nå med å få oversikt over alle arrangementene i muslimske trossamfunn og vil gi dette videre til politiet.  – Vår fremste oppgave nå er å sikre våre medlemmer og ha tett kontakt med politiet, sier Awan. Bevæpning over hele landet  Det var først politiet i Oslo som besluttet å bevæpne seg som følge av truslene. Like etter besluttet politidirektøren at politi i hele landet må bære våpen. Politiet er i dialog med PST om truslene og samarbeider med PST om etterforskningen for å finne ut hvem som står bak.  Potensielle mål I neste uke er det den muslimske høytiden eid al-fitr.  PST beskriver i en trusselvurdering at høytider og merkedager hvor mange mennesker samles er aktuelle terrormål. Muslimske høytider er nevnt som eksempel på slike merkedager. – Selv om truslene er fremsatt mot mål i Oslo, kan vi ikke utelukke at også muslimsk trossamfunn andre steder i landet kan være potensielle mål, sier Eirik Veum, seniorrådgiver i PST. Trusselnivået i Norge er ikke endret.  Støre: – Uakseptable Politiet svarer følgende på hvordan de vurderer troverdigheten til truslene:  – Det vil etterforskningen avdekke. Vi har satt inn tiltak inntil vi kan bekrefte eller avkrefte noe, sier operasjonsleder Øyvind Hammervold.  Statsminister Jonas Gahr Støre er orientert om situasjonen og kaller slike trusler uakseptable. – Trusselen mot Stortinget onsdag og denne trusselen i dag viser at også trygge Norge har utrygge elementer boende blant oss, sier Abid Raja, nestleder i Venstre.  Marian Hussein, nestleder i SV, mener det er veldig alvorlig å oppleve slike trusler i en hellig måned. – Politiet og andre myndighetsorgan har nå en svært viktig jobb fremfor seg i å trygge folk i høytiden.
Det er blitt fremsatt trusler mot tre moskeer i Oslo, og politiet har gått til nasjonal bevæpning.  Trusselen er lagt ut på meldingstjenesten Discord og viser blant annet bilde av et våpen.  Politi over hele landet er bevæpnet etter truslene. Etterforskning er i gang for å finne ut hvem som står bak. 